Tula Roy

D **Tula Roy** (* 16. Dezämber 1934 z Bueriis, Italie; † 23. Dezämber 2025 z München) isch e Schwyzer Filmmacheri un Pionieri vum Schwyzer Film gsii. Vu iire stammt ain vu dr wiichtigschte Film iber d Schwyzer Frauegschiicht mit em Titel *[[Eine andere Geschichte]]*.

## Lääben un Wäärch
D Tula Roy het noch ere Uusbildig as Fotograafi z Baasel freiberuefli fir Brässe, Architäktuur un Induschty gschafft. No Filmkiirs an dr F+F z Züri un an dr Hoochschuel fir Gstaltig Züri het si as freii Filmmacheri gschafft. Derzue het si ne Leerufdraag am Pestalozzianum z Züri ghaa. Syt Mitti vu dr 1970er Joor sin e Hufe Film entstande, vyylmool in Zämenaarbet mit em Kameramann Christoph Wirsing. Anne 1975 hän d Tula Roy un dr Christoph Wirsing ire eerscht Dokumäntaarfilm *Lady Shiva: „Oder die bezahlen nur meine Zeit“* realisiert, e Borträä vu dr Sexarbaiteri Irene Staub. In ire Film goot sum Bolitik, Feminismus, Broschtituzioon, lyybligi un gaischtig Behinderig, Erzieig, Juuged un Sexualitaat. Si isch Mitgliid vum Verain *CH-Filmfrauen* gsii.

Zum Film *Eine andere Geschichte* het si gsait, Feminischtene z Züri hätte si gfrogt ghaa, eb si ne  Film zue dr  Frauegschiicht in dr  Schwyz chennt mache. Die Aafrog het zue re fascht 3-stindige Trilogy gfiert, wu vu feministische Kämpf un Streemige in dr Schwyz zwische 1910 un 1991 handlet. Akzioone un Straik fir legaali abdryybig, s Frauestimmräächt, glyyche Loon, Mitsproochräächt un geege Gwalt geege Fraue, verschiideni Strategie un Perschpäktiive vu dr Arbaiternebeweegig bis zue buurgerge Aasätz wie s Buech *Frauen im Laufgitter* vu dr Iris von Roten, wu anne 1958 e grooßi Debatte aagstooße het. D Trilogy isch anne 2021 in ere digitaale Fassig un zum eerschte Mool uf Franzeesisch in dr Online-Edition filmo uusechuu.

Anne 2020 un 2021 hän d Soledurner Filmdääg unter dr Laitig vu dr Anita Hugi iri filmhistoorisch Sekzioon «Histoires du cinéma suisse» em Filmschaffe vu Schwyazer Reschiseerne gwidmet. Unter em Titel «Film.Pionierinnen» het me im Jänner 2021 zee Film vu dr siibe Filmmacherne Tula Roy, Gertrud Pinkus, Lucienne Lanaz, Carole Roussopoulos, Marlies Graf Dätwyler, June Kovach un Isa Hesse-Rabinovitch zaigt. S Brogramm isch in Zämenaarbet mit dr  Cinémathèque Suisse, dr Schwyzer Online-Edition filmo un em Schwyzerischen Nazionaalmuseum entstande. Fir s Filmbrogramm sin vyyl vu dääne Film digitalisiert un wider verfiegbaar gmacht woore. Im Rame vum Filmbrogramm isch im Juuni 2021 s Brojäkt «Her Story-Box» entstande wu d Tula Roy un di andere geerte Filmpionierine e perseenlige Yyblick in rre Schaffe gän. Das Projekt ist online frei verfügbar.

En ander Interview mit dr Tula Roy zum Film *Jugend und Sexualität* (1979) isch 2023 entstande un isch in dr virtuälle Uustellig *Eine Ausstellung zum frühen feministischen Film der Schweiz* publiziert woore.

Wie me am 7. Jänner 2026 erfaare het, isch d Tula Roy am 23. Dezämber 2025 im Alter vu 91 Joor gstoorbe.

## Uusglääseni Filmografy
* 1975: *Lady Shiva oder Die bezahlen ja nur meine Zeit*
* 1975: *Jugend und Sexualität*
* 1978: *Lieber ledig als unverheiratet*
* 1981: *Ich möchte Bundesrat werden*
* 1992: *Liebe – einfach kompliziert*
* 1994: *Eine andere Geschichte – Ein Film in drei Teilen über politisch aktive Frauen in der Schweiz*
* 2002: *Mittendrin*
* 2003: *Spiel mit dem Sand*
* 2004: *Selbstbestimmt leben*
* 2006: *Seiltänzer*
* 2008: *Cesare Ferronato*

## Weblink
* 
* Anita Hugi, *[https://www.woz.ch/2602/tula-roy-1934-2025/mutig-neugierig-konsequent/!AZV4EQ6948EM Tula Roy (1934–2025): Mutig, neugierig, konsequent]*, woz.ch, 8. Jänner 2026
* Artikel un virtuälli Uusstellig vu dr Cinémathèque suisse uf de Blattfoorme Home - virtuelle Ausstellungen der Cinémathèque suisse un Repérages - Zeitschrift der Cinémathèque suisse, Meerz 2025.
* D Tula Roy in dr Oral-History-Seerie Her Story Box zue Schwyzer Filmpionierne vu dr Reschiseeri Anita Hugi, gfilmt im Landesmuseum Zürich in Zämenaarbet mit Studänte*ne vu dr HEAD – Genève, ZHDK un dr Seraina Winzeler, Cinémathèque suisse.
* 

## Fueßnote